– Пачаткам дзейнасці нашай супольнасці лічыцца 1 лістапада 1862 года, калі ў Варшаве быў асвечаны першы “Дом прытулку” для дзяўчат. Заснавальніцаю яе была маці Тэрэза Эва з Сулкоўскіх, графіня Патоцкая. Менавіта яна ездзіла ў свой час у Дом міласэрнасці ў г. Лаваль (Францыя), дзе пазнаёмілася з методыкамі працы маці Тэрэзы Рондо – сузаснавальніцы кангрэгацыі. На той час у варшаўскім доме жылі 12 дзяўчат, якія дабравольна пажадалі выправіць сваё жыццё. У аснове выхаваўчай праграмы ляжала гарманічнае спалучэнне малітвы з працаю – выхаванкі вучыліся шыць і вышываць, выконваць розныя хатнія справы з тым, каб пасля весці годнае жыццё ў грамадстве. З цягам часу харызма кангрэгацыі пашыралася, і сёстры пачалі працаваць з адзінокімі маці і іх дзецьмі, з дзецьмі, якія ад нараджэння пакутавалі на розныя хваробы, мелі недахопы развіцця, а таксама даглядаць адзінокіх старых і нямоглых.